ტაჯიკეთი

ტაჯიკეთი (ტაჯ. Тоҷикистон / სპარს. تاجیکستان) - ოფიციალური ჯოხოდვალა ტაჯიკეთიშ რესპუბლიკა (ტაჯ. Ҷумҳурии Тоҷикистон / სპარს. جمهوری تاجیکستان‎) — ზუღაშ კარშა გიშალიშ უღვენი სახენწჷფო ცენტრალურ აზიას. ნანანოღა დო უკაბეტაში ნოღა რე დუშანბე. ტაჯიკეთის ობჟათეშე უხურგანს ავღანეთი, ბჟადალშე — უზბეკეთი, ოორუეშე — ყირგიზეთი დო ბჟაეიოლშე — ჩინეთი; თაშნეშე პაკისტანშე გიშართილი რე ავღანეთიშ ვახანიშ მაქდორით. ქიანაშ მახორობაშ მუდანობა აკმადგინანს 10,7 მილიონი ადამიერშე უმოსის.. თე ტერიტორიას კინოხ რდჷ ნეოლითიშ დო ბრონზეშ ბორჯიშ კულტურეფიშ ორენი, თინეფს შქას ბჟადალშე მადვალი ოქსაშ ცივილიზაცია, თაშნეშე ანდრონოვიშ კულტურაშ ბორჯის მოულირი ინდო-ირანალეფი. ქიანაშ ტერიტორიაშ ნორთი მიშმეშჷ სოგდიანაშ დო ბაქტრიაშ ცივილიზაციეფიშ აკოდგინალუაშა დო გეჸვენჯეფიშ გამაგალაშ გიმე რდჷ: აქემენიანეფიშ იმპერია, ალექსანდრე მაკედონარი, ბერძენულ-ბაქტრიული ომაფე, ქუშანიშ ომაფე, კიდარიტეფი დო ეფთალიტეფი, თურქეფიშ სახაკანო, ომაიანეფიშ დო აბასიანეფიშ სახალიფოეფი, სამანიდეფი, ყარახანიდეფი, სელჩუკეფი, ხვარაზმალეფი, მონღოლეფი, თემურიდეფი დო ბუხარაშ სახანო. სხუნუეფიშ რსხუშ ნორთო გჷნორთაშახ, რეგიონი ხეშა ქეშიჸოთუ რუსეთიშ იმპერიაქ. სხუნუეფიშ რსხუშ აკოდგინალუას გითანჯჷ ქიანაშ ხურგეფქ, მუჟანსჷთ თინა რდჷ უზბეკეთიშ აკოდგინალუას მუჭოთ ავტონომიური რესპუბლიკა, 1929 წანაშ 5 ქირსეთუთას სსრრ-შ აკმადგინალ რესპუბლიკათ გჷნირთუ. 1991 წანაშ 9 ეკენიას, სხუნეუფიშ რსხუშ აკოცჷმაშ გეშა ტაჯიკეთიქ ზოხორინალა გეგმაცხადჷ. 1992 წანაშ მესიშე 1997 წანაშ მანგიშა ქიანაშ მიშჷ ომენოღალე ლჷმა, ნამუშ თებაშ უკული პოლიტიკური სტაბილურობაქ დო შხვაში თური მოხვარაქ ქიანაშ ეკონომიკას ძინაშ მეშქაშობა მეჩჷ. 1994 წანაშე ქიანას დუდენს ემომალი რაჰმონი, ნამუთ გამაგენს ავტორიტარულ რეჟიმს დო ნამუშ ხემანჭუაფას ადამიერიშ ნებეფიშჸურე აკრიტიკენა. ტაჯიკეთი რე საპრეზიდენტო რესპუბლიკა, ნამუთ აკმოდირთუ 4 რეგიონშე. ტაჯიკეფი ქიანაშ მახორობაშ უმენტაშობას აკმადგინანა, დო ერუანული ნინა რე ტაჯიკური. რუსული გჷმირინუაფუ მუჭოთ ოფიციალური ეთნიკეფოშქაშე ნინა.თიშ უმკუჯინალო, ნამჷ-და კონსტიტუციაშ მეჯინათ სეკულარული სახენწჷფო რე, მახორობაშ 97,5% ნომინალურო ისლამიშ გემაჸვენჯი რე. გვალამი ბადახშანიშ ავტონომიური ოლქის ნინაშობური ანდაკორობუანობა რე, თინეფს შქას რუშანული, შუღური, იშკაშიმური, ვახაიური დო ტაჯიკური რენა რაგადუას გჷმორინაფილი ნინეფი. გვალეფს უკებჷნა ქიანაშ ტერიტორიაშ 90%. ტაჯიკეთი რე წჷმმაძინე ქიანა გინმაულარი ეკონომიკათ, ნამუთ გერსხჷ ფარაშ გინოჯღონუეფს, ალუმინიშ დო ბამბეშ წარმოებას. ტაჯიკეთი გეჸვენჯი ერეფოშქაშე ორგანიზაციეფიშ მაკათური რე: გოერო, ზოხორინელი სახენწჷფოეფიშ წორომაჸალობა, ევროპაშ უშქურანჯობაშ დო წოროხანდაშ ორგანიზაცია, ისლამური წოროხანდაშ ორგანიზაცია, ეკონომიკური წოროხანდაშ ორგანიზაცია, შანხაიშ წოროხანდაშ ორგანიზაცია, კოლექტიური უშქურანჯალაშ აპიჯალაშ ორგანიზაცია დო NATO-შ პარტნიორი თინჩალაშო. რესურსეფი ინტერნეტის Сайт президента Таджикистана Сайт парламента Таджикистана Archived 2010-02-18 ვებ-ხასჷლას Wayback Machine. Министерство иностранных дел Таджикистана Государственный комитет статистики Таджикистана Налоговый комитет при правительстве Республики Таджикистан Министерство здравоохранения Таджикистана Archived 2013-05-08 ვებ-ხასჷლას Wayback Machine. Министерство образования Таджикистана Национальный банк Таджикистана Новости Таджикистана Информационный портал Таджикистана «TJinform.com» კომენტარეფი სქოლიო